Plaasbaba maak onverwagse verskyningArgieffoto Craig van Rensburg en Sekese Ramachela, paramedici van ER24, moes “vroedman” speel toe ŉ vrou onverwags op ŉ Noord-Kaapse plaas in kraam gegaan het. Chitra Bodasing, woordvoerder van ER24, het gesê die twee kollegas is Maandag in die vroeë oggendure na ŉ plaas tussen Riverton en Barkley-Wes, noord van Kimberley, ontbied deur ŉ vrou wat in kraam was. “Toe hulle by die plaas opdaag het hulle gesien die vrou ervaar kontraksies. Sy is dadelik in ŉ ambulans geplaas om na ŉ hospitaal te neem,” het Bodasing gesê. “Die seuntjie kon egter nie wag om sy mamma te sien nie en het skaars twee minute nadat die ambulans die huis verlaat het, besluit om sy opwagting te maak.” Van Rensburg het dadelik die ambulans op ŉ laagwaterbrug op die plaaspad tot stilstand gebring en sy kollega bygestaan om die huilende babaseuntjie in die wêreld te bring. “Die naelstring was om die baba se nek, maar hulle kon dit vinnig verwyder. Die baba is warm gemaak en in sy ma se arms geplaas.” Ma en baba is in ŉ gesonde toestand na die MediClinic Kimberley geneem en is dieselfde dag ontslaan. Die seuntjie weeg 2,73 kg. “Sekese was baie opgewonde want dit was die eerste keer dat hy ŉ baba in die wêreld help bring het. Craig en Sekese is albei bly dat die ma en haar seuntjie gesond is en goed vaar,” het Bodasing bygevoeg.